Cort de nunți în baza sportivă a Stadionului de atletism Iolanda Balaș! Fiul campioanei: „Cer ministerului ca numele mamei mele să fie retras din denumirea stadionului!” Fiul Iolandei Balaș-Soter a fost informat oficial că lângă arena de atletism ”o să funcționeze un ballroom pentru evenimente”

joi, 12 iulie 2018, 6:49

De Mirela Neag, Răzvan Luțac și Cătălin Tolontan

”Cum ar fi ca atleții sau oamenii care vin să alerge să se pregătească sau să concureze pe muzică de petrecere?!” Doru Soter

Pista de la „Iolanda Balaș”, care va trece chiar pe lângă salonul de nunți Foto: Bogdan Iordache

Partea „de stat” a bazei sportive ”Tineretului” se întinde de la strada Primo Nebiolo și până la Arcul de Triumf.

Aici, înspre sud, ordonate și curate, se succed sediul federației de atletism, stadionul, pista ovală roșcată de tartan și terenurile de rugby, care mărginesc Șoseaua Kiseleff, dreptunghiuri mai mereu pline de pici în tricouri colorate, visând să joace cândva pentru ”Stejari”.

Nu doar sportivi de performanță, ci și mulți bucureșteni aleargă pe pista de atletism, înconjurată de copaci bătrâni.

Dincolo, spre nord și Casa Scânteii, în zona ștrandului ”Tineretului”, se întinde al doilea lob verde unde e prăpăd, cu toată gestiunea privaților.

Aici doar lupta ONG-urilor și a presei au oprit dezvoltarea imobiliară, decisă să devoreze complet spațiul.

Baza ”Tineretului” e cel mai bun exemplu că statul poate fi un bun gestionar, dacă există oamenii potriviți.

Primul a fost Iolanda Balaș-Soter.

Campioana care a insistat până a reușit

Zbaterea de decenii a Iolandei Balaș pentru baza ”Tineretului” a intrat în legenda sportului.

”Am cerșit bani la propriu”, povestea dubla campioană olimpică la săritura în înălțime.

Întîi a cerut pentru construirea pistei, apoi a implorat pentru sediul FRA și, mai apoi, a cerșit pentru tribună, nefinalizată nici astăzi, la doi ani de la moartea ei.

14 recorduri mondiale a bătut Iolanda Balaș, purtându-l de la 1,75 m la 1,91 m!

Rumoarea despre ceva ce se va întâmpla aici, chiar lângă tribună, răzbate de câteva luni în Federația Română de Atletism.

Ieri, Doru Soter, fiul Iolandei, a primit confirmarea.

Omul de afaceri Adrian Milea, care deține un salon de evenimente la Clubul Diplomatic, l-a anunțat că ”va face lângă stadion un cort unde să petreacă spuma societății”.

”Să nu mă neliniștesc, că va fi ceva distins, mi-a zis Milea”, povestește Doru Soter.

Doru Soter: ”Mi-a spus că vor fi organizate evenimente cu oameni importanți. Cum să se antreneze sportivii pe muzică și petrecere?”

Doru Soter (stânga), într-o imagine de arhivă, alături de mama sa, Iolanda Balaș (dreapta) și Gabriela Szabo (centru)

-Domnule Soter, ce știți despre ridicarea unui cort de evenimente în curtea Federației Române de Atletism, chiar lipit de Stadionul ”Iolanda Balaș”?

-Vorbele șoptite la ureche de unii colegi din federație în ultimele două luni mi s-au confirmat oficial acum.

-Cu cine ați vorbit?

-Inițial, l-am sunat pe președintele Florin Florea, dar era în ședință. Apoi, l-am sunat pe Adrian Milea, investitorul, și o să vă redau chiar cuvintele lui: «Da, Doru, facem un ballroom».

-Și sunteți de acord?

-Vă spun și dumneavoastră ce i-am spus și lui Adrian Milea. Voi merge la Ministerul Tineretului și Sportului și voi solicita retragerea numelui mamei mele din denumirea stadionului de atletism.

”Cer retragerea numelui mamei și, mai mult, voi plăti ca arena sportivă să se numească de acum încolo Stadionul Adrian Milea și Florin Florea în cinstea celor doi decidenți” Doru Soter, fiul dublei campioane olimpice

-Domnul președinte Florea ne-a declarat că dacă nu va fi afectată activitatea sportivă, deci totul e OK!

-Așa v-a spus? Este o rușine! I-am spus lui Milea că dacă în acele corturi vor fi montate mese de ping-pong sau o să se joace șah, nu am nimic împotrivă, dar el mi-a spus că vor fi organizate evenimente cu oameni importanți, nu numai nunți și botezuri. Că o să fie numai crema societății, la fel ca la restaurantul pe care-l deține la Clubul Diplomatic. Sunt convins că această cremă a societății o să asculte la petreceri, nunți și botezuri muzică clasică și deloc manele.

Terenul pe care se pregătește amplasarea unui salon de nunți (perimetru marcat cu roșu) începe chiar lângă tribuna stadionului. Foto: Bing.com

-Regretul Iolandei Balaș a fost că nu a terminat și tribuna stadionului de atletism.

-După ce am pierdut-o pe mama, mă chinuiesc cu Fundația Atletismului să finalizez proiectul ei de suflet, în care au fost deja investite milioane de euro. Am cerut ajutor ministerului, Primăriei Sectorului 1, dar mi-am zis că or veni și zile mai bune. Am răbdat când am văzut că tribuna deja a început să se degradeze. Dar nu o să accept ca în această bază sportivă să se cânte manele și lumea să danseze!

-De ce?

-Este o jignire adusă muncii și memoriei mamei mele și o batjocură la adresa sportivilor și antrenorilor. Cum ar fi ca atleții sau oamenii care vin să alerge să se pregătească sau să concureze pe muzică de petrecere?! Chiar dacă o să deranjez multă lume, nu o să stau să privesc pasiv. Deja am văzut cum baza sportivă Ștrandul Tineretului, situată vizavi, a fost acaparată de restaurante, terase și baruri de noapte. Dacă nu luăm atitudine, vor câștiga oamenii lacomi, care nu au decât un singur scop în viață. Să facă bani peste noapte.

Investitorul Adrian Milea: „Nu e adevărat, a mai zis lumea că fac blocuri!”

Adrian Milea. Foto: Facebook

Omul de afaceri Adrian Milea spune că e vorba doar de „nivelarea unui teren”

-Bună ziua, domnule Milea! Am dori să vorbim despre o lucrare pe care o faceți în Complexul Iolanda Balaș.

-Spuneți, vă rog…

-Înțelegem că ridicați un ballroom la intrare.

-Nu este adevărat. E vorba despre nivelarea unui teren, e aflat într-o zonă în care se adună multă apă. De aceea am pus și acel cort, nu vrem nu fie probleme cu ploaia. Se aduce pământ.

-Noi avem alte informații. Și toate vorbesc de salon pentru nunți.

-Avem acolo și alte terenuri, cele de tenis. La fel, când am pus baloanele la terenurile de tenis, s-a zis că o să începem să ridicăm blocuri, că le facem fundația. Nimic adevărat! Mai mult. Terenul e închiriat de la federația de atletism, se află chiar lângă tribuna stadionului.

-Deci infirmați informațiile legate de ballroom.

-Da. La revedere!

Președinte FRA, Florin Florea: „Dacă se votează în Consiliul Federal că e OK, asta e!”

-Domnule Florin Florea, se aude că în curtea federației pe care o conduceți o să funcționeze un ballroom.

-Vă referiți la terenul de lângă tribună?

-Da.

-Acolo au fost două terenuri de tenis nefuncționale, care au fost închiriate de Adrian Milea în același timp cu celelalte terenuri aflate la noi în spatele sediului. Noi trebuie să respectăm partea din înțelegere cu Adrian Milea. La fel, și el.

Terenul pregătit pentru ballroom. FOTO: Cristi Preda / Gazeta Sporturilor

-Terenul la care ne referim este deja pregătit pentru noua construcție și este situat la câțiva zeci de metri distanță de terenurile, pe beton, de tenis de care vorbiți și care sunt funcționale.

-Da, acel teren a început să fie pregătit de câteva luni. A fost nivelat și igienizat. Dar încă nu știm ce dorește Adrian Milea să facă acolo…

-Deci este vorba despre o altă înțelegere cu Milea și nu are legătură cu terenurile de tenis. Chiar nu știți ce se intenționează cu acest teren aflat în curtea dumneavoastră?

-Dacă nu schimbă structura sportivă, totul e în regulă. Atletismul o să primeze întotdeauna pentru noi. Orice va decide să facă Milea, dacă nu o să afecteze structura sportivă, asta e. Vom discuta problema în Consiliul Federal. Dacă se va decide că este benefic pentru atletism și e OK, nu am ce să fac!

Mai are un salon

Cealaltă locație de lux a lui Adrian Milea e situată aproape de lacul Herăstrău

În afară de proiectul gândit în complexul Iolanda Balaș-Soter, afaceristul Adrian Milea, 41 ani, are deja o locație exclusivistă.

E vorba de „Flavours in the Garden”, salon din cadrul Clubului Diplomatic de pe malul lacului Herăstrău. Acesta cuprinde o piscină, „The Pool”, un cort care poate găzdui între 250 și 600 de persoane în funcție de eveniment, „The Tent”, și o diviziune dedicată petrecerilor intime, „The Bistro”.

1 este numărul angajaților firmei Sport Management SRL

Prețurile sunt pe măsură, alimentele fiind preparate de un bucătar cu ștaif, Chef Foa, cunoscut pentru postura de jurat la emisiunea MasterChef.

Restaurante și baze sportive

Milea se recomandă drept „coproprietar al Clubului Diplomatic” din Capitală și are închiriate și terenurile de tenis din cadrul Complexului Iolanda Balaș.

Mai mult, este șeful Școlii de Fotbal Champion, partener oficial al Academiei „Gheorghe Hagi”.

Conform termene.ro, Milea, absolvent de ANEFS, are două companii înregistrate la Registrul Comerțului:

– Sport Management SRL, fondată în 2015, în care are calitate de asociat și administrator și deține 30% din acțiuni; – Top Sport Management SRL, o companie mult mai veche, fondată în 1993, care e însă pe minus 1.500 de euro în 2017; are 50% din acțiuni.

La aceeași firmă, Sport Management SRL, Milea are obiectul de activitate, declarat la Ministerul de Finanțe, „Restaurante”, iar cel declarat la ONRC – „Activități ale bazelor sportive”.

113.841 euro este profitul Sport Management SRL în 2017

Cine a fost Iolanda Balaș